Årstale 2019.

Kjære alle sammen!

Velkommen til biskopens årstale for 2019!

Stor takk til domprostiet og domkirken menighet som legger praktisk til rette for dette.

Og dessuten stor takk til alle som har bidratt på gudstjenesten i dag. Jeg vil spesielt takke ishavsguttene. Jeg har hørt dere noen ganger før, men dette er første gang jeg feirer gudstjeneste sammen med dere.

Vi lever i ei litt merkelig tid. Flere av de kirkelige statistikkene peker nedover. Ikke så mye, men litt. Og mindre nedover for hvert år (det var flere utmeldinger av kirka i 2017 enn i 2018). Og samtidig: folk har så tydelig åndelige behov. Behovet for å ha noe å tro på som er større enn oss selv, det ser ikke ut til å ha gått over. Aller tydeligst ser vi det kanskje i forbindelse med de store tragediene: da blir kirkene viktige steder å møtes. Men vi ser det også ellers, f.eks. i de mange kulturelle aktivitetene som kirkene våre fylles med. Folk stiller de store spørsmålene, og er slett ikke sikker på om vi i de etablerte trossamfunnene har sannheten med stor S.

Vi husker kanskje den gode Paulus som fant et alter i Athen « for en ukjent Gud». Det som dere tilber uten å kjenne, det forkynner jeg dere. (Ap.gj. 17,24) sa Paulus. Og dermed anerkjenner han menneskenes religiøse søken, samtidig som han forteller at han kjenner svaret.

Det er så mye rotløshet, ensomhet og uro, ikke minst blant våre unge. Vi trenger å få styrket vår frimodighet og tro på at Gud vil alle mennesker bare godt. Og som kristen kirke trenger vi å få styrket vår frimodighet for at vi, med vårt kristne verdigrunnlag, har uendelig mye verdifullt å gi videre til våre medmennesker.

Vi bor i en landsdel som får mye oppmerksomhet. (Jeg tror jeg klarer å motstå fristelsen til å si noe om regionreformen nå, men det er fristende…)

Vi har et næringsliv som er aktivt på mange fronter, og det kommer turister hit i hopetall. I det siste har mediene hatt mye å fortelle om, for vi har mye vær for tida. Og dessverre skjer det også ulykker. Våre tanker og bønner er hos dem som rammes, og særlig hos dem som har mistet sine i rasulykka i Tamok-dalen.

Ekumenikk, diakoni og misjon

I kveld feires felleskirkelig nyttårsgudstjeneste her i domkirka. Her kommer man sammen fra mange av de kristne menighetene i byen til bønn og lovsang, til å høre Guds ord sammen og til å feire nattverd sammen. Og her i formiddag er vi også sammen fra ulike sammenhenger. Jesus ber i den bønna som kalles «Jesu yppersteprestelige bønn»: «**Må de alle være ett**, slik du, Far, er i meg og jeg i deg. Slik skal også de være i oss, for at verden skal tro at du har sendt meg» (Joh 17,21). Enheten mellom de kristne er av og til så skjult at det er vanskelig å få øye på den. Og det, selv om Jesus er overtydelig i sin bønn om at vi må være ett. Kirkesplittelse er et brudd på Guds gode vilje, og kan dessuten framstå som en særdeles dårlig invitasjon til tro og kristent fellesskap.

Jeg er glad for at representanter fra flere trossamfunn er her i dag, det er med å understreker enheten og fellesskapet. Jeg har invitert pastor Guri Estdahl i OKS Tromsøkirka, og biskop Berislav Grgic til å være respondenter her i dag. Og det er fordi jeg ønsker at ekumenikk: fellesskap mellom de forskjellige trossamfunnene i vårt bispedømme skal ha en viktig plass her i dag.

Som kristen kirke er vi forpliktet på vår lære. Bibelen som overordnet norm, og bekjennelsen som hjelper oss i forståelsen av Guds ord. Det var fantastisk å kunne bekjenne troen vår sammen i dag, ledet av biskop Berislav, som representant for den største kristne kirke i verden, den romersk katolske kirke som har sine røtter og tradisjoner i direkte linje helt tilbake til apostelen Peter. Dette understreker på en flott måte at vi har det viktigste sammen. Så får vi heller kjempe videre med saker som skiller oss i de mange kristne trossamfunn som finnes, og som gjør at det er vanskelig å bare «slå oss sammen»: så som ulike syn på dåp og nattverd, ulike syn på ekteskap og samliv, og også ulike syn på hvor viktig og avgjørende uenighet i de forskjellige sakene er for vårt kristne fellesskap.

Hvis vi har et stort perspektiv på det, er vår lutherske kirke en minoritetskirke, selv om vi i våre nordiske land framstår som en bred folkekirke. Dere har kanskje hørt om personen som kom til himmelen, og ble vist rundt av st. Peter. På et rom satt det noen metodister, et annet sted var det mange baptister, og der var katolikker og ortodokse kristne. Men her, sa Peter, her må vi gå stille forbi, for her sitter noen lutheranere, og de tror de er alene.

Vi i vår Norske kirke, har også store utfordringer internt. Vi rommer ulike syn i svært mange saker, og jeg blir til tider utfordret til å si med tydelig autoritet hva som er galt og hva som er riktig. Og så opplever vi at noen, også av våre egne, synes at uenigheten er så stor at man ikke vil feire gudstjeneste sammen med dem som ser ulikt på saker og ting. Flere opplever et slags «utenforskap» i vår folkekirke, og dette kan gjelde alt fra liturgiske ordninger til ulike opplevelser av fellesskapet, og teologisk uenighet. Og av og til er jeg også redd at noen opplever å bli fordømt for å være den de er. Og så kjenner jeg på utfordringen: er vi virkelig så uenige at vi ikke en gang kan samles i gudstjenesten, om ord og sakrament?

For meg er det grunnleggende viktig å si at det å være kirke, det å høre sammen i en menighet, er ikke et uttrykk for at man mener det samme. Men et uttrykk for og et tegn på at man tror på den samme Jesus Kristus. Som kristne er vi søsken, søstre og brødre. Og de av oss som er så heldige å ha søsken, vet inderlig godt at mellom søsken kan det være stor uenighet og til tider store konflikter, og samtidig klarer de fleste søskenflokker å ha et verdifullt fellesskap i det at de faktisk er søsken, de har samme foreldre! Og vi har den samme Gud!

I dette, som i mange andre saker, har vi mye å lære av de unge. Blant de unge ser vi ofte at man er villige til og i stand til å være sammen og ha kristent fellesskap selv om man kommer fra svært ulike menigheter. Her har vi som er eldre og veletablert i våre egne sammenhenger svært mye å lære. Og noe av det første vi skal lære, er kanskje å tale vel om hverandre. Å stole på hverandre. Og ikke minst: å be for hverandre.

I høst hadde jeg gleden av å være med på en kombinasjon av 40 årsjubileum, 50-årsjubileum og innvielse av nybygg hos Ungdom i Oppdrag Borgen i Storfjord. Ungdom i oppdrag, Youth with a mission, har et stort prosjekt om å dele ut bibler i hele verden, prosjektet heter Bibelen for alle. De har allerede gjort dette i store deler av vårt bispedømme, i Finnmark og Nord-Troms. Nå er de i gang i Midt-Troms, og om et par år er det Tromsø sin tur. Jeg synes det har vært fint å se at kristne fra ulike menigheter og organisasjoner stå sammen om å dele ut Guds ord til hjemmene.

I en by som Tromsø kan vi godt se at når det er så mange trossamfunn her, gir det en fin bredde slik at vi når ulike mennesker med budskapet om Jesus Kristus. Samtidig er det viktig at vi både i omtale av hverandre, i bønn for hverandre og i samarbeid viser både oss selv og alle at det er mye som binder oss sammen, selv om vi er ulike trossamfunn.

I disse ekumeniske sakene utfordres vi på: hva kan vi stå sammen om, og hva er det som skiller oss? Hvordan kan vi markere enheten og fellesskapet? Dette gjelder hvert på vårt sted, og ikke minst i forhold til den store verden rundt oss.

Jeg tror at **diakonien** både i dag og i framtida vil være et svært viktig felt både for samarbeid mellom kristne i ulike sammenhenger, og samtidig et område der kirka får stå fram som ei sann kristen kirke: den kristne kirkes engasjement for å hjelpe mennesker, for fellesskapsbyggende arbeid for dem som opplever utenforskap, for å gi tilhørighet og omsorg. Flere av menighetene her i byen prioriterer det høyt. Kirkens bymisjon har fått en flott posisjon i Tromsø, vi håper de kan etablere seg flere steder i bispedømmet. Diakonalt arbeid i menighetene er verdifullt, både for dem som får nyte godt av kirkas diakoni, men også for kirka selv, og for samfunnet rundt. For gjennom diakonien, som også omfatter samfunnsengasjement i kirka, forteller vi oss selv og andre hva kirka egentlig er: et sted der Guds gode vilje får skje!.» Det dreier seg om vårt felles oppdrag i å forkynne evangeliet både her i Nord-Hålogaland bispedømme, og globalt.

I prekenen i sted nevnte jeg misjonskonferansen i Arusha i Tanzania, og i uttalelsen derfra sies det bl.a.: «Vi er kalt til å være trofaste vitner om Guds forvandlende kjærlighet i dialog med mennesker av andre trosretninger, i en verden hvor politisering av religiøse identiteter ofte forårsaker konflikt».

Russland og SKKB

Høsten 2017 inviterte Statens vegvesen meg med på åpning av ny vei mellom Kirkenes og Murmansk. Sammen med biskop Simon fra Murmansk fikk vi en flott kirkelig markering med bønn på den nye broa ved Elvenes i Sør-Varanger.

I sommer var jeg i Vardø i forbindelse med Pomor-dagene. Der hadde jeg æren, sammen med biskop Alexander av Plesetzk og Onjega, litt sør for Arkhangelsk, å avduke et minnesmerke over 3 partisaner som ble drept av okkupasjonsmakten høsten 1944 i Persfjorden. De gav sine liv i kampen for å befri Finnmark under siste krig. Viktig, og stort å kunne gjøre det sammen med en kirkeleder fra Russland – vel vitende om at det er knute på tråden både mellom våre land og våre kirker. Det fysiske naboskapet gir et godt grunnlag for å stå sammen.

Vårt bispedømme har et viktig samarbeid med nabokirkene våre i Sverige, Finland og Russland. Vi er det eneste bispedømmet i landet som har mer enn et naboland, og vi har altså 3. Samarbeidsrådet for kristne kirker i Barentsområdet, SKKB møtes hver høst. Sist høst var vi i Finland, der den ortodokse kirke i Finland var vertskap. Denne gangen kom det ingen biskop fra den russisk ortodokse kirke. Det var et savn. Jeg håper at vi er mer komplett på neste årsmøte. Når samarbeidet mellom våre nasjoner, og mellom våre kirker på nasjonalt nivå har «knute på tråden, er det svært verdifullt at vi som naboer og nabokirker kan ha fellesskap.

Klima

En av de tingene vi gjorde på SKKBs årsmøte i høst, var å avgi en veldig sterk uttalelse om klima, og vårt samfunns ansvar i den forbindelse. Møtet ble avholdt like etter at vi fikk alvorlige meldinger fra FNs klimapanel, men før klimatoppmøtet i Polen som vi kanskje kan si viste god vilje, men likevel kanskje noe bortimot avmakt i forhold til å gjøre noe med klimaproblematikken. Jeg tror jeg har tatt dette opp i hver eneste årstale siden jeg begynte som biskop. Og jeg kan ikke slutte med det. Situasjonen er svært bekymringsfull.

Men jeg håper vi kunne lære oss et nytt ord: **Klimaoptimister**. En optimist tror at ting kan bli bedre. En pessimist tror ikke det er noe å gjøre. Det finnes stadig noen mennesker som tror at klimaendringene ikke er menneskeskapte. De er egentlig veldig pessimistiske, for da tror de jo heller ikke at det er mulig å gjøre noe med det. Og i så fall må vi bare sitte å se på at det skjer skred og ulykker i økende grad, at samfunn som for eksempel på Maldivene kommer under vann, og at Svalbard får en enda mer ekstrem endring av temperatur og værforhold. Alternativet er å være klimaoptimister. Tro at det går an å gjøre noe med saken. Være villige til selv å leve med vesentlig mindre energiforbruk og klimautslipp, og på den måten være med å påvirke dem som bestemmer til at ja, det nytter. Vi vil. Og vi som kristne vet at det er ikke bare menneskers og dyrs livsforhold det gjelder, men selve skaperverket. Det var om det skaperen selv sa: og «se, det var svært godt». (1. Mos 1, 31)

På denne talen i fjor nevnte jeg Frode Berg, leder i Sør-Varanger menighetsråd som sitter i fengsel i Moskva. Som kjent gjør han fortsatt det. Han er stadig i våre bønner. Nå har jeg et håp om at rettssaken han snart kan komme opp, og at han kan få komme hjem om ikke lenge.

Ungdom, rekruttering og forskning

Våre ungdomsrepresentanter er her i dag. Noen sier at barn og unge er kirkas framtid. Det er knapt halve sannheten. Jeg vil heller si at de unge er kirkas nåtid. For det er i dag at de unge finner ut hvem de er, hva og hvem de tror på, og hva de vil bruke livene sine til.

I høst var jeg med på Ungdommens kirketing i vårt bispedømme. I dag er ungdomsutvalget som ble valgt da, til stede, sammen med samisk ungdomsutvalg: SUNG – et landsdekkende utvalg med unge representanter for samisk kirkeliv. Og de unge har sterke engasjement. For fred og rettferdighet, for klima, for å ta vare på og fremme kultur og tradisjoner, og ikke minst: for å bli styrket i troen på Jesus Kristus, og å ha frimodighet til å stå fram som kristne i sin hverdag!

Vi snakker mye om rekruttering i kirka vår i dag. Det er svært viktig at vi får beholde presteutdanning på Norges arktiske universitet, UiT. De har nå flere studenter der enn noen gang før. Universitetet har nå satt i gang et stort forskningsprogram om læastadianismen. Jeg er veldig fornøyd med at vårt eget universitet på denne måten viser interesse for denne svært viktige bevegelsen i vår nordnorske kirkevirkelighet.

Kirkelig utdanningssenter i nord, KUN er nå omorganisert og er kommet inn i en solid sammenheng med VID vitenskapelig høgskole. Dette ser ut til å være en god sammenkobling, jeg er veldig fornøyd med at vi fikk dette til.

Men om mulig er det enda viktigere å utfordre og invitere unge til tro og tjeneste. Allerede i dag har vi mangel på kvalifiserte kirkemusikere, diakoner, kateketer og prester. Her og nå vil jeg gjerne formidle utfordringen til de unge, men det er minst like viktig for meg å si til dere som er voksne: kjenner dere noen unge som dere kan utfordre til kirkelig tjeneste og kirkelig utdanning?

Søndag for ei uke siden hadde vi presteordinasjon i Grønnåsen kirke. Det var den 8. presteordinasjon i Nord-Hålogaland bispedømme på et år. Vi hadde også en kantorvigsel i bispedømmet i fjor. Visst har vi mangel på prester og andre medarbeidere i kirka, men vi har også en god tilvekst. Her er mye å glede seg over!

Og kanskje skal noen godt voksne også gjøre noe annet, og ta noen år i kirkelig tjeneste. Vi har gode muligheter for utdanning og tilpassing av kompetanse. Faktisk er Tromsø spesielt gode på det!

Sannhets- og forsoningskommisjonen

I 2018 ble sannhetskommisjonen, som skal granske fornorskningspolitikk og urett begått mot samer, kvener og norskfinner opprettet. Kommisjonen skal ha sitt sekretariat i Tromsø. Med ikke så helt lite stolthet har jeg registrert at min utmerkede forgjenger, biskop emeritus Per Oskar Kjølaas og historielæreren min fra gymnaset, professor emeritus Einar Niemi er med kommisjonen sammen med mange dyktige og reflekterte mennesker. Dette er et stort arbeid, som jeg tenker at vi som kristne og vi som kirke har stor interesse av. Jeg er dessverre ikke i tvil om at kirka i svært stor grad var en vesentlig del av fornorskningspolitikken i Norge. Vel var det noen prester og biskoper som prøvde å bremse fornorskningen, men i stor grad var kirka lojale med det som var offisiell norsk politikk. Nå er det mange år siden den politikken er lagt til side, men fortsatt skjer fornorskningen. Fortsatt hører vi om «hverdagsrasisme», (f.eks tilrop til unge samer både på idrettsbanen og andre steder.)

Det er som å endre kursen på et svært tankskip, for ikke si å få det til å gå i motsatt retning. Det tar svært lang tid, og er en veldig tung og krevende prosess. Og det kreves vilje og besluttsomhet for å gjøre det. Jeg ser det på mine reiser rundt i menighetene, særlig på kysten: samfunn som vi vet var samiske, framtrer nå som norske, og stadig opplever vi at folk som etter alle solemerker er av samisk eller kvensk slekt, frasier seg det. Fordi det har vært så belastende.

Jeg håper at kommisjonsarbeidet kan bidra til at forhold og sammenhenger kan bli kjent. At folk kan få anledning til å fortelle historiene sine. Jeg ser faktisk for meg at mange steder kan menighetene være gode medarbeidere i forsoningskommisjonens arbeid. Vi må anta at mange sterke følelser vil komme fram, og jeg håper og tror at vi som kirke kan sko oss til å ta imot og legge til rette for god omsorg for mennesker som blir berørt av dette.

Og samtidig må vi være åpen for at vi vil, med rette, bli rammet av kritikk. Da gjelder det å ta det imot på en god og konstruktiv måte, og ikke gå i forsvarsposisjon.

Jeg vil også hevde at alt som allerede gjøres i lokalsamfunn og menigheter der det samiske og kvenske løftes fram, er en del av en nødvendig forsoningsprosess. Så håper jeg at sannhets- og forsoningskommisjonens arbeid vil bidra til at konflikter og smerte leges, og ikke at konfliktnivået blir høyere. Forsoning dreier seg om å gjøre nødvendig opprydding i fortida, men først og fremst dreier det seg om å bygge gode relasjoner for framtida. Dette burde vi som kristne være gode på!

Det har blitt mer og mer akseptert og vanlig å gjøre det samiske både synlig og hørbart. Strålende eksempler på det er Ella Marie Hætta Isaksen som vant stjernekamp i høst med fantastisk sang og joik, og sist nå Doris Norbye som ble årets ildsjel på sist helgs idrettsgalla – der hun stilte i kofte, og starta sin lille takketale på samisk, før hun gikk over til norsk.

I bispedømmet vårt arbeider vi både med samisk og kvensk kirkeliv. Det samiske arbeidet vårt er en del av et nasjonalt arbeid, som samordnes av samisk kirkeråd.

Kvensk kirkeliv står vi i Nord-Hålogaland bispedømme ganske alene med ansvaret for. Det utfordrer oss, for det gir oss mindre kapasitet enn vi skulle ønske. Kvenene er allerede på slutten av 1990-tallet blitt anerkjent som «nasjonal minoritet», og i 2005 ble språket godkjent som eget språk, og altså ikke en dialekt. Jeg ser fram til den dagen da Den norske kirke tar et nasjonalt ansvar for kvensk kirkeliv. Og vi er klar, og vil gjerne være med og ta ansvar. Flere instanser har foreslått at kvensk kirkeliv bør inn som eget punkt i kirkeordningen som skal vedtas i kirkemøtet til våren. Det skal bli spennende å se hvordan den saken behandles i kirkemøtet.

Åpen Kirke

I vår kirkes visjonsdokument, «Mer himmel på jord», er et av de 4 underpunktene at den skal være en åpen kirke. Det vil vi være, og vi vil være det enda mer enn i dag. Flere steder, bl.a. her i domkirka, arbeider man med å holde kirkedørene åpne også når det ikke er arrangement her. Flere steder fungerer kirkene også som samfunnshus, der mennesker kan møtes ikke bare til gudstjenester og kirkelige handlinger, men også til samtaler, til konserter, barne- og ungdomsarbeid og mye mye mer.

Jeg tror at kirkene våre også i framtida vil være viktige kulturelle arenaer.. Mange av kirkene våre har stor kulturell aktivitet, og til dels med stor oppslutning. Dette skjer både i gudstjenester, slik vi opplevde det her i dag, men også i konserter og andre arrangement. Gjennom det kulturelle arbeidet henvender kirka seg til mange mennesker, både til dem som er her ofte, og dem som kommer til kirka av og til.

Det finnes enkelte saker som jeg ikke klarer å la være å si noe om. Jeg har fått med meg mye nå, men fortsatt gjenstår et viktig tema: mennesker med utviklingshemming. De sitter nederst ved bordet i de fleste sammenhenger. De lager sjelden bråk, og de er hele tida i fare for å bli usynliggjort. Dette gjelder på de fleste arenaer i samfunnet, også de kirkelige. Flere steder i bispedømmet, blant annet her i Tromsø, prøver vi å ha gode tilbud også for denne gruppen. Ikke fordi de er noen stakkarer, som noen tenker, men fordi de er mennesker med like stor verdi som alle andre mennesker, og de beriker våre fellesskap mer enn vi av og til skjønner.

Flere steder hører vi nå om at mennesker med utviklingshemming har problemer med å få varige arbeidsplasser. Vi har mange bedrifter som har tilrettelagte arbeidsplasser, men presset på dem til å levere gode økonomiske resultater, fører lett til at personer som kan få rehabilitering til å komme ut i ordinært arbeidsliv prioriteres framfor dem som må ha en godt tilrettelagt varig arbeidsplass. For alle er det av stor verdi å kunne ha et arbeid å gå til.

.

Og sånn kunne vi jo holde på. Med alt som er bra, og alt kunne vært enda bedre.

Strengt tatt, vi har uendelig mye å være glade og takknemlige for. Gud har gitt oss de livene vi har. Han har gitt oss denne jordkloden å leve disse livene på. Han har ikke forlatt oss. Han er iblant oss, en av oss. Jula er pakket bort nå på 20. juledag. Men julens grunntone klinger med oss:

Immanuel: Gud med oss.